Frystitogarar HB Granda , Örfirisey RE , Þerney RE og Höfrungur III AK , veiddu alls 6.440 tonn af makríl í sumar og 496 tonn af síld sem meðafla , eða rúm 7% . Þetta kemur fram á vefsíðu HB Granda . Farið var til veiða á Þerney þann 19. júní og í júlí var henni siglt til veiða í grænlenskri lögsögu . Höfrungur og Örfirisey voru við veiðar í íslenskri lögsögu en Höfrungur hóf þó ekki veiðar fyrr en um miðjan júlí . Örfirisey var aflahæst frystitogara HB Granda með 3.145 tonn og þar af 206 tonn af síld . Þerney var með 3.070 tonn en þar af voru 225 af síld og rúmlega 640 tonn af makríl sem fengust í grænlenskri lögsögu . Höfrungur III veiddi 720 tonn af makríl og þar af 65 af síld . Á síðu HB Granda segir að makrílveiðarnar , sem standi til boða yfir sumarmánuðina , hafi átt stóran þátt í því að hægt sé að halda togurunum í útgerð allt árið . Án þeirra þyrfti að gera hlé á útgerð margra togara síðustu mánuði kvótaársins .